## El Consell autoritza un conveni amb l’Imserso per a millorar l’atenció a les persones en situació de dependència en la Comunitat Valenciana

*** La Generalitat i l’Administració general de l’Estat invertiran més de 148 milions d’euros en el desenrotllament del Sistema per a l’Autonomia i Atenció a la Dependència (SAAD) en 2025**

El Ple del Consell ha autoritzat la subscripció d’un conveni de col·laboració entre la Vicepresidència Primera i Conselleria de Servicis Socials, Igualtat i Vivenda i l’Institut de Majors i Servicis Socials (Imserso) per a millorar l’atenció a les persones en situació de dependència en la Comunitat Valenciana.

Este acord s’executa dins del Marc de Cooperació Interadministrativa acordat pel Consell Territorial de Servicis Socials i del Sistema per a l’Autonomia i Atenció a la Dependència (SAAD). L’objectiu és establir els mitjans i els recursos per a aplicar el nivell acordat de protecció del SAAD en la Comunitat Valenciana, d’acord amb la Llei 39/2006, de promoció de l’autonomia personal i atenció a les persones en situació de dependència.

El finançament del conveni ascendix a 148,86 milions d’euros, aportats a parts iguals per la Generalitat i l’Administració general de l’Estat, a raó de 74.428.051,43 euros cada una.

Estos fons permetran finançar els gastos d’inversió i funcionament del sistema, així com actuacions destinades a reduir els temps d’espera, millorar la qualitat dels servicis, reforçar les condicions laborals del personal i modernitzar la gestió administrativa.

Finalment, entre les mesures previstes per a la millora de les condicions laborals del personal del sistema, s’inclou la posada en marxa del segon Pla de teletreball de la subdirecció general de dependència i atenció primària. A més, es preveu la professionalització i formació contínua del personal, la millora de les ràtios d’atenció i l’adequació dels concerts i contractes als estàndards de qualitat de l’ocupació en el sector.

Fecha: 04/11/2025